b"\n_START_ARTICLE_\nConvertire religioas\xc4\x83\n_START_PARAGRAPH_\nConvertirea religioas\xc4\x83 reprezint\xc4\x83 adoptarea unui set particular de convingeri ale unei anumite denomina\xc8\x9biuni religioase sau religii \xc8\x99i presupune renun\xc8\x9barea la o anumit\xc4\x83 denomina\xc8\x9biune religioas\xc4\x83 \xc8\x99i afilierea la o alta. Convertirea poate avea loc at\xc3\xa2t de la o religie la alta, c\xc3\xa2t \xc8\x99i de la o denomina\xc8\x9biune la alta \xc3\xaen cadrul aceleia\xc8\x99i religii, de exemplu, de la cre\xc8\x99tinismul practicat de bapti\xc8\x99ti la cre\xc8\x99tinismul practicat de catolici sau de la islamismul \xc8\x99iit la islamismul sunit. \xc3\x8en unele cazuri, convertirea religioas\xc4\x83 \xe2\x80\x9emarcheaz\xc4\x83 o transformare a identit\xc4\x83\xc8\x9bii religioase \xc8\x99i este simbolizat\xc4\x83 prin ritualuri speciale\xe2\x80\x9d._NEWLINE_Oamenii se convertesc la o alt\xc4\x83 religie din diferite motive, printre care convertirea activ\xc4\x83 prin propria voin\xc8\x9b\xc4\x83 ca urmare a schimb\xc4\x83rii convingerilor religioase, convertirea ca urmare a rela\xc8\x9biei cu adeptul unei alte religii, convertirea pe patul de moarte, convertirea de convenien\xc8\x9b\xc4\x83, convertirea din motive maritale \xc8\x99i convertirea for\xc8\x9bat\xc4\x83._NEWLINE_Convertirea sau afilierea religioas\xc4\x83 de convenien\xc8\x9b\xc4\x83 este un act nesincer efectuat uneori din motive practice, cum ar fi acceptarea unui copil la o institu\xc8\x9bie \xc8\x99colar\xc4\x83 mai bun\xc4\x83, care este asociat\xc4\x83 unei anumite religii, sau ascensiunea \xc3\xaentr-o clas\xc4\x83 social\xc4\x83 superioar\xc4\x83, unde-\xc8\x99i dore\xc8\x99te s\xc4\x83 ajung\xc4\x83 persoana convertit\xc4\x83. \xc3\x8en cazul c\xc4\x83s\xc4\x83toriei \xc3\xaentre persoane de religii diferite, unul dintre so\xc8\x9bi se poate converti la religia celuilalt._NEWLINE_Convertirea for\xc8\x9bat\xc4\x83 reprezint\xc4\x83 adoptarea unei alte religii \xc3\xaen urma unei presiuni. Converti\xc8\x9bii pot s\xc4\x83-\xc8\x99i p\xc4\x83streze \xc3\xaen secret credin\xc8\x9bele anterioare \xc8\x99i s\xc4\x83 continue, pe ascuns, practicile vechii lor religii, men\xc8\x9bin\xc3\xa2nd formal \xc3\xaen exterior apartenen\xc8\x9ba la noua religie. De-a lungul genera\xc8\x9biilor, o familie for\xc8\x9bat\xc4\x83 s\xc4\x83 se converteasc\xc4\x83 \xc3\xaempotriva voin\xc8\x9bei membrilor ei poate adopta cu convingere noua religie._NEWLINE_Prozelitismul este ac\xc8\x9biunea de propagand\xc4\x83 a convingerilor religioase realizat\xc4\x83 de membrii unui cult pentru a converti un individ sau mai mul\xc8\x9bi indivizi ce apar\xc8\x9bin unei alte religii sau sistem de convingeri religioase. (Vezi prozelit)._NEWLINE_Apostazia este un termen folosit de membrii unei religii sau denomina\xc8\x9biuni religioase pentru a desemna renun\xc8\x9barea unei persoane la o acea religie sau denomina\xc8\x9biune religioas\xc4\x83.\n_START_SECTION_\nCre\xc8\x99tinism\n_START_PARAGRAPH_\n\xc3\x8en cadrul cre\xc8\x99tinismului conversia se refer\xc4\x83 \xc3\xaen mod diferit la trei fenomene diferite: o persoan\xc4\x83 devine cre\xc8\x99tin\xc4\x83 f\xc4\x83r\xc4\x83 a fi fost anterior cre\xc8\x99tin\xc4\x83; un cre\xc8\x99tin trece de la o denomina\xc8\x9biune cre\xc8\x99tin\xc4\x83 la alta; o dezvoltare spiritual\xc4\x83 special\xc4\x83, numit\xc4\x83 uneori \xe2\x80\x9ea doua convertire\xe2\x80\x9d sau \xe2\x80\x9econvertirea celui botezat\xe2\x80\x9d._NEWLINE_Convertirea la cre\xc8\x99tinism este convertirea religioas\xc4\x83 a unei persoane anterior necre\xc8\x99tine la o anumit\xc4\x83 form\xc4\x83 de cre\xc8\x99tinism. Unele denomina\xc8\x9biuni cre\xc8\x99tine cer o convertire complet\xc4\x83 a noilor adep\xc8\x9bi, indiferent dac\xc4\x83 sunt deja cre\xc8\x99tini sau dac\xc4\x83 provin din alte religii. Cerin\xc8\x9bele exacte variaz\xc4\x83 \xc3\xaentre diferite biserici \xc8\x99i denomina\xc8\x9biuni cre\xc8\x99tine. Botezul este v\xc4\x83zut \xc3\xaen mod tradi\xc8\x9bional ca sacramentul de admitere la cre\xc8\x99tinism. Botezul cre\xc8\x99tin are unele asem\xc4\x83n\xc4\x83ri cu imersiunea evreiasc\xc4\x83 prin mikvah._NEWLINE_\xc3\x8en Noul Testament Isus le-a dat ucenicilor s\xc4\x83i misiunea s\xc4\x83 mearg\xc4\x83 prin toat\xc4\x83 lumea pentru a r\xc4\x83sp\xc3\xa2ndi \xc3\xaenv\xc4\x83\xc8\x9b\xc4\x83turile Evangheliei \xc8\x99i s\xc4\x83 converteasc\xc4\x83 toate neamurile (Matei 28:19, Marcu 16:15). Convertirea la cre\xc8\x99tinism trebuia s\xc4\x83 se fac\xc4\x83 prin evanghelizare, adic\xc4\x83 prin propov\xc4\x83duirea prin vorbe \xc8\x99i fapte a mesajului Evangheliei sau a \xe2\x80\x9eve\xc8\x99tii bune\xe2\x80\x9d.\n_START_SECTION_\nIslam\n_START_PARAGRAPH_\nExist\xc4\x83 cinci st\xc3\xa2lpi, sau funda\xc8\x9bii, ale Islamului, dar principalul \xc8\x99i cel mai important este s\xc4\x83 crezi c\xc4\x83 exist\xc4\x83 un singur creator \xc8\x99i Dumnezeu numit Allah (cuv\xc3\xa2ntul care-l desemneaz\xc4\x83 pe Dumnezeu \xc3\xaen limba arab\xc4\x83) \xc8\x99i c\xc4\x83 profetul islamic, Mahomed, este ultimul mesager al lui Dumnezeu. Momentul convertirii unei persoane este considerat momentul \xc3\xaen care acea persoan\xc4\x83 face \xc3\xaen mod sincer o declara\xc8\x9bie de credin\xc8\x9b\xc4\x83 numit\xc4\x83 \xc8\x99ahada \xc3\xaen fa\xc8\x9ba martorilor._NEWLINE_Religia islamic\xc4\x83 \xc3\xaenva\xc8\x9b\xc4\x83 c\xc4\x83 to\xc8\x9bi oamenii sunt musulmani la na\xc8\x99tere, dar p\xc4\x83rin\xc8\x9bii sau societatea \xc3\xaei pot face s\xc4\x83 se abat\xc4\x83 de la calea cea dreapt\xc4\x83. C\xc3\xa2nd cineva accept\xc4\x83 islamul, se consider\xc4\x83 c\xc4\x83 el revine la starea ini\xc8\x9bial\xc4\x83. \xc3\x8en Islam, circumcizia este un obicei Sunnah nemen\xc8\x9bionat \xc3\xaen Coran. Circumcizia nu este, potrivit opiniei clericale majoritare, o condi\xc8\x9bie pentru convertirea la Islam. \xc8\x98colile Shafi'i \xc8\x99i Hanbali o consider\xc4\x83 obligatorie, \xc3\xaen timp ce \xc8\x99colile Maliki \xc8\x99i Hanafi o consider\xc4\x83 doar recomandat\xc4\x83. Cu toate acestea, circumcizia nu este o condi\xc8\x9bie prealabil\xc4\x83 pentru acceptarea credin\xc8\x9bei islamice, dar nu este considerat\xc4\x83 un p\xc4\x83cat. Ea nu este unul dintre cei Cinci St\xc3\xa2lpi ai Islamului.\n_START_SECTION_\nIudaism\n_START_PARAGRAPH_\nConvertirea la iudaism este convertirea religioas\xc4\x83 a neevreilor pentru a deveni membri ai religiei evreie\xc8\x99ti \xc8\x99i ai comunit\xc4\x83\xc8\x9bii etnoreligioase evreie\xc8\x99ti. Procedura \xc8\x99i cerin\xc8\x9bele convertirii difer\xc4\x83 de la un grup evreiesc la altul. O convertire efectuat\xc4\x83 potrivit regulilor unui grup nu ofer\xc4\x83 garan\xc8\x9bia c\xc4\x83 va fi recunoscut\xc4\x83 de un alt grup evreiesc. O convertire formal\xc4\x83 este, de asemenea, realizat\xc4\x83 uneori de indivizi ale c\xc4\x83ror origini evreie\xc8\x99ti sunt puse \xc3\xaen discu\xc8\x9bie, chiar dac\xc4\x83 au fost crescu\xc8\x9bi ca evrei, dar nu pot fi considera\xc8\x9bi de fapt evrei conform leglor religioase evreie\xc8\x99ti tradi\xc8\x9bionale._NEWLINE_\xc3\x8en secolul al VI-lea Imperiul Roman de R\xc4\x83s\xc4\x83rit \xc8\x99i califul Umar ibn Khattab au emis decrete \xc3\xaempotriva convertirii la iudaism, ceea ce \xc3\xaenseamn\xc4\x83 c\xc4\x83 aceste convertiri \xc3\xaenc\xc4\x83 mai aveau loc._NEWLINE_\xc3\x8en unele cazuri, o persoan\xc4\x83 poate renun\xc8\x9ba la o convertire formal\xc4\x83 la iudaism \xc8\x99i poate adopta \xc3\xaen schimb unele sau toate credin\xc8\x9bele \xc8\x99i practicile iudaismului. Cu toate acestea, f\xc4\x83r\xc4\x83 o convertire formal\xc4\x83, majoritatea evreilor observa\xc8\x9bi vor respinge statutul evreiesc al persoanei convertite.\n_START_SECTION_\nDrept interna\xc8\x9bional\n_START_PARAGRAPH_\nDeclara\xc8\x9bia Universal\xc4\x83 a Drepturilor Omului a Organiza\xc8\x9biei Na\xc8\x9biunilor Unite define\xc8\x99te convertirea religioas\xc4\x83 drept un drept al omului: \xe2\x80\x9eOrice om are dreptul la libertatea g\xc3\xa2ndirii, de con\xc8\x99tiin\xc8\x9b\xc4\x83 \xc8\x99i religie; acest drept include libertatea de a-\xc8\x99i schimba religia sau convingerea\xe2\x80\x9d (articolul 18). \xc3\x8en ciuda acestui drept al omului proclamat de ONU, unele grupuri interzic sau restric\xc8\x9bioneaz\xc4\x83 convertirea religioas\xc4\x83._NEWLINE_Pe baza acestei declara\xc8\x9bii, Comisia Na\xc8\x9biunilor Unite pentru Drepturile Omului (UNCHR) a elaborat Pactul interna\xc8\x9bional privind drepturile civile \xc8\x99i politice, un tratat obligatoriu din punct de vedere juridic. El statueaz\xc4\x83 c\xc4\x83 \xe2\x80\x9eorice persoan\xc4\x83 are dreptul la libertatea g\xc3\xa2ndirii, con\xc8\x99tiin\xc8\x9bei \xc8\x99i religiei. Acest drept include libertatea de a avea sau de a adopta o religie sau convingere la alegerea sa\xe2\x80\x9d (articolul 18.1). \xe2\x80\x9eNimeni nu va fi supus constr\xc3\xa2ngerii care \xc3\xaei va afecta libertatea de a avea sau de a adopta o religie sau o convingere la alegerea sa\xe2\x80\x9d (articolul 18.2)."